
”Ainoseni, näin sekavassa ja sodan uhkaamassa


maailmassa voit


tutustua minun kanssani ja minun avullani Sinussa


itsessäsi piileviin nerokkaisiin luomistöihini.


Sinä olet ihme.”






Omistettu lastenlapsilleni:


Ruutille, Kaislalle,


Isalle,


Joonalle, Hilmalle,


Emmalle ja Minkalle


Kuunnelkaa juurianne,


kaivakaa sieltä vahvuutenne ja


hyödyntäkää heikkoutenne.


Katsokaa eteenpäin,


silmät, aivot ja sydän avoimina,


elämälle ja rakkaudelle.

Katse sekä menneisyyteen että myös valoisaan tulevaisuuteen


Lähdetiedot: Google


Kuvat: Windows Liven valokuvakokoelma, PNG

Leskirouva Aino suunnittelemassa tutustumismatkaa aivoihinsa.






Isot aivot:


otsalohko, päälaenlohko, ohimolohko, takaraivolohko


Pikkuaivot

Tässäpä tärkeimmät! 


Frontal=Otsalohko, Parietal=Päälaenlohko,


Temporal=Ohimolohko, Occipital=Takaraivo


”Aino! On maanantai ja sinun työpäiväsi. Missä sinä lymyät?”


”Täällä kurkihirren alla, Herra.”


”Missä? Ei sinulla mitään kurkihirttä ole. Nukutko sinä, lapsirukka, taas sokerihumalassa? Katselin taivaasta, kun sinä yöllä vielä vetelit makkaraa suuhusi, ja havaitsin minä senkin, että löysit vävyltäsi jääneen kaljatölkin ja kumosit sen muina naisina makkarasi painikkeeksi.”


”Houkutus oli liian suuri. Makkaraa ja kaljaa. Ei sitä voi vastustaa edes vanha leskirouva. Minä olen kyllä ollut jo kauan töissä. Sinähän tiedät, Herra, että minä tykkään vapaasta tutkimus- ja opetustyöstä. Minulla on pilvin pimein tietämättömiä ystäviä, joita on todellakin tarpeen valistaa, vai mitä Sinä tuumit, Herra?”


”Valistamasi ja opettamasi sinun kyllä pitää. Mutta missä sinä nyt oikein luuraat?”


”Aivojeni kurkihirren alla. Tule vaan tänne kanssani ihmettelemään. Muistatko vielä, minkälaisia vempaimia olet minun päähäni laittanut?”


”En minä enää todellakaan jaksa muistaa. Sinä olet jo niin tavattoman vanha. Ja varmaan kaikki on jo pölyttynyttä ja rapistunutta siellä sinun päässäsi? Odota, kun tulen vilkaisemaan.”


Herraa ei kuulu. Aino kyllästyy odottamaan ja lähteekin hetimiten päänsä sisälle. Tarkastelee sitä ensin oikeasta korvasta käsin. Nopea päässälasku. Sata miljardia hermosolua. Eipä ihme, että on joutunut ja joutuu edelleenkin hyvin paljon käyttämään aikaansa hermoiluun. Harmin paikka. Jaa, tuossa näkyvät isot aivot. Niissä näyttää olevan neljä selvää lohkoa. Otsa-, päälaen-, ohimo- sekä takaraivolohko. ”Kuinkahan paljon minun aivoni painavat? Laitan aivoni vaa´alle, 1,3 kg. Niitä minun ei tarvitse laihduttaa. Ne voisivat olla vielä painavammatkin.”


Aino päättää tänään tehdä tutkimusmatkan isojen aivojen neljään eri lohkoon ja käväistä vielä pikkuaivoissa, jos jaksaa ja ehtii. Herralle on varmasti tullut tärkeitä taivaallisia tehtäviä, koska häntä ei kuulu eikä näy, joten Aino jatkaa tutkisteluja yksikseen.


Otsalohko, harmaata ja valkoista maisemaa. Aino koskettelee otsalohkon etualuetta. Suusta pulppuaa portugalin- ja venäjänkielisiä sanoja. Alue näyttää siis olevan oppimisaluetta, sitä aluetta, joka kypsyy viimeisimmäksi ja jonka avulla oppiminen vielä vanhalla iälläkin on mahdollista.


”Kosketanpas tuota aluetta tuossa ihan varovasti.” Jaa, mihinkäs hoitolaitokseen minun pitäisikään hakeutua? kuulee Aino osaston kyselevän itseltään. ”Suunnitteluosastoa tämä aivojen osa tuntuu olevan”, miettii Aino.


Ainolla on kammo teurastajia kohtaan. Hän ei pidä heitä tavallisina ihmisinä, vaan käsittämättöminä raakalaisina. Se on yliherkkyyttä. Aino ymmärtää asian järjellä, mutta ei kestä tuota elämän totuutta tunteella. ”Mistähän se johtuu?


Onkohan tämä osasto jollakin tavoin syypää herkistymiseeni?”


Olen minä, kuuluu syvältä poimun raosta. Olen minä. Minuun on jäänyt voimakas muistijälki sinun lapsuudestasi. Olit kiintynyt teidän possuunne, ja kun lahtauspäivä tuli, eläydyit possun elämän päättymiseen niin voimakkaasti, ettet tullut koulusta kotiin. Elit sen päivän possuna. Se jälki on syöpynyt minuun enkä saa sitä pois. Aino sivelee hellästi poimua.


Liika empatia on raskas taakka. Sen seurauksena eläytyy jopa possunkin elämään ja rakastuu oitis kitaransoittajaan, vaikkei tämä osaisi soittaa pätkääkään. Hän kun vaan on niin ihana!

Suuria ja sokeita tunteita

Kitara soi, ja se näkyy


Tuossa on joku kraappu, tuossa kohtaa. Aino painaa sitä. Voi helvetin, perkele, vittu, parahtaa Ainon suusta. Etulohkossa on pienen pieni vaurio, joka johtaa sopimattomaan käyttäytymiseen, kuten kiroiluun. Aino onkin monesti mielessään ihmetellyt, miksi hän vanhemmiten on roisistunut kielenkäytössään. Puolisokin ihmetteli sitä usein. Puolison mielestä Aino oli nuorena hyvin siveäkielinen.

Perkele!


Aino siirtyy päälaenlohkolle. Sormi sattuu vahingossa vielä otsalohkon etualueelle eli kieli- ja oppimisalueelle, joten Ainon suusta pulpahtaa: ”Lobus Parietalis”.


Päälaenlohko on ihmisen tärkeä osa aisti-informaation ja muistiaineksen yhdistämisessä, aisti-informaation jatkokäsittelyssä sekä avaruudellisessa hahmottelussa. ”Jaaha, tätä osaa tarvittiin sitten koulussa geometrian oppitunneilla”, tuumaa Aino itselleen ja päälaenlohkolle. Ainolta ei vielä ole amputoitu jalkaa. Mutta jos se mahdollisesti joudutaan amputoimaan, niin Ainolle todennäköisesti tulee aavesärkyjä varpaisiin. Juuri päälaenlohko eli Lobus Parietalis tuottaa niitä.


Ja kuinka? Tähän alueeseen, juuri tuohon poimumassaan on jäänyt muistijälki amputoidusta osasta. Lobus Parietalis yrittää ottaa yhteyttä menetettyyn osaan, ja kun se ei saa vastausta, niin se yrittää uudestaan ja lujemmin. Siitä se särkytuntemus sitten tulee. Päälaenlohko on vaan ainetta, se ei tiedä sitä, että lääkäri onkin poistanut Ainolta varpaat.


Joku rouva kertoi Ainolle, että hänelle silloin tällöin tulee avuksi kolmas käsi. Rintojen väliin. Ainosta se oli vallan käsittämätöntä. Rouvan pitäisi varmasti mennä tutkituttamaan päälaenlohkonsa. Sinne on voinut tulla jokin pieni vaurio, mikä aiheuttaa mokoman ilmiön.


”On tämä hitsin mukavaa ja mielekästä matkustelemista näin korona-aikaan”, ihastelee Aino mielessään. ”Ei tarvitse kuin viedä pää tyynylle ja lähteä huikeille avaruusmatkoille. Tervetuloa mukaan!”


Aino hypähtää innoissaan ohimo- eli temporaalilohkoon.


”Mitäs täällä touhutaan?” kysyy Aino innoissaan. Täällä annetaan sinulle Aino, kuulo- ja näköaistimukset. Enää emme voi toimittaa sinulle kunnollista palautetta, koska silmäsi ja korvasi ovat tulleet vanhoiksi. Se ei ole meidän syytämme.


Aino ymmärtää.


Aino ei malta olla hipaisematta yhtä herkullisen näköistä ohimolohkon osaa. Hän kuulee korvissaan ihanaa musiikkia, laulua ja tanssia. Tasapainokin säilyy tanssin jyskeessä. ”Tämä on minun suosikkikohtani. Ihanaa!” Aino riemuitsee ja painelee tuota musiikkikohtaa lujemmin ja lujemmin.

Hei tulkaa tänne, täällä tanssitaan!


Hei täällä olen myös minä, Rouva Hippokampus. Minä pelitän vielä hyvin, eikö vaan, Aino? hihkuu Rouva Hippokampus pienenä, mutta punaisena. ”Sinut minä tunnenkin puolisoni Alzheimerin taudin myötä melko hyvin”, kertoo Aino Rouva Hippokampukselle. ”Onpa sinulla kaunis punainen huivi ympärilläsi! Ja kuule, pysy sinä vaan terveenä minun päässäni mahdollisimman pitkään, koska minä tarvitsen sinua. Mutta, ystäväiseni, voisitko pyyhkiä niitä negatiivisia muistoja, jos nyt ei kokonaan pois, niin ainakin himmeämmiksi, koska ne valtaavat nykyisin kaikki minun uneni. Aina olen epäonnistunut, syytettynä, en löydä oikeata työpaikkaa itselleni ja rakkauselämäkin takkuaa.”


Rouva Hippokampus ei voi tehdä poistoja, ei voi painaa deletenappulaa. Saattaisi hävitä tärkeitä tiedostoja siinä samalla.


Muistot kun ovat niin toisiinsa kietoutuneita ja käpertyneitä.


Aino tiedustelee vielä, että voiko hän mitenkään edesauttaa ohimolohkon hyvinvointia. Pidä sokeritasosi kurissa ja anna meille sopiva määrä ravintoa. Öljyä, hedelmiä, kananmunia, vihanneksia, kaalinpäitä ja hieman ruisleipää. Sokeritaso kurissa, tulee kuin yhdestä suusta.


Aino lausuu vielä erityisen kiitoksen Rouva Hippokampukselle, koska tällä on hyvin tärkeä tehtävä siinä, että hän pystyy näinkin tieteellisesti tutkimaan aivojaan. Ilman Rouva Hippokampuksen apua siitä ei tulisi enää yhtään mitään, ja päivät olisivat pelkkää apatiaa.


Rouva Hippokampus lähettää vielä taksikuskeille sellaisia terveisiä, että pitäisivät hyvää huolta kyseisestä aivojen alueesta, koska Rouva Hippokampuksella, ja vain hänellä, on kognitiivinen kartasto hallussaan.


Rouva Hippokampus ei taida tietää, että hänet on nykyajassa jo ihmisten laitteilla korvattu. Kiitos ja kauan eläköön Rouva Hippokampus!

Minä olen Punainen Vyö eli Rouva Hippokampus


”Onko sinulla Rouva Hippokampus tietoa, kuka sinut on alun perin suunnitellut?” kysäisee Aino vielä. Rouva Hippokampus pudistaa päätään.

